  Анжелика Тихонова корреспондент «Удмурт нылпилы — удмурт выжыкыл» вожвылъяськонын вормисьёсты пусъёзы 6-тӥ оштолэзе «Табань-клублэн» пумиськоназ. Удмуртиысь Калыкъёслэн эшъяськон юртазы вань пыриськисьёсты ӧтёзы. Иворъёсъя «Удмуртия» агентстволы со сярысь вераз вожвылъяськонэз огез радъясь, «Удмурт нылкышно кенеш» огазеяськонлэн тӧроез Надежда Степанова. «Табань-клубмылэн» таяз учыре куноосыз луозы семьяос, кудъёсыз пыриськизы «Удмурт нылпилы — удмурт выжыкыл» конкурсэ, но Можгалась «Такъян» клуб, кудӥз дас арлэсь кема ужа ини. <…> Соослэн ужаменызы тодматскомы», — шуиз Степанова. Солэн верамезъя, вожвылъяськонлы луыса мукетъёсызлэн но ас ужзэс лэсьтыны мылкыдзы ӝутскиз. «Милям тани вань «Анай выжыкыл» нимысьтыз группамы «ВКонтакте» мерлыко вотэсын. Кенешим, со выжыкылъёсты люканэз со группаын но, «Удмурт нылкышно кенеш» группаямы но азинтом шуыса. Али тани Быгыысь (Шаркан ёрос — ред.) пиналъёс асьсэос мультфильм лэсьтыса келяллям. Ми сое поттӥмы ини <…> Мон малпамъя, ми семьяосын ужаськом бере, таиз сыӵе выль амал кадь луыса кошкиз, кызьы интернет пыр ужаны луоно», — вераз «Удмурт нылкышно кенеш» огазеяськонлэн тӧроез. «Табань-клублэн» пумиськоназ вожвылъяськонэ вуэм ваньзэ видеоужъёсты учкозы, ваньзэсты дипломен пусъёзы. Тодэ вайытом, конкурсэ сизьым ужъёс пыриськизы вал, малы ке шуоно Сюмсиысь куинь ужъёсты беромыса келязы. Но радъясьёс соосты палэнэ ӧз кельтэ. Соин ик пумиськонэ дас семьяос лыктозы. Со сяна вераны кулэ, вормисьёс пӧлы Пичи Пурга ёросысь Эгра гуртысь кык семьяос шедизы шуыса. Соин валче, Надежда Степановалэн верамезъя, со кык семьяосты сяна, Ижкарысь калыкен тодматыны гуртысь быдэсак «Купанча» коллективзэс ик ӧтьыны малпало. Тегъёс: Ижкар Удмуртия нылпиос удмуртъёс Удмуртнылкышнокенеш  